Av Hanne Sofie Fremstad

Christine Tybring-Torsk. Det høres kjent ut, men noe skurrer ... Christine (23) er niesen til Frp-politiker Christian Tybring-Gjedde, og barnebarn av forretningsmannen Harald Tybring-Gjedde, som arvet engrosfirmaet C. Tybring-Gjedde ASA. Men hun heter altså Tybring-Torsk.

Bakgrunnen for navnebyttet, forklarer Christine at er uenigheter i forbindelse med et arveoppgjør.

– Jeg droppet ut av videregående og begynte å jobbe som båtmekaniker istedenfor. Det falt ikke i god jord, forteller Christine til Dagsavisen.

Stemmer selv Frp

Christine forteller om mange år med familiekonflikter – noe også stortingsrepresentant Christian Tybring-Gjedde har vært åpen om – men forteller at hun har et godt forhold til familien sin i dag, også onkel Christian.

– Jeg ville ta avstand fra rotet opp igjennom familiens historie, og markere at jeg står for den jeg er og det jeg mener. Samtidig vil jeg jo beholde navnet mitt. Nå jobber jeg som skiinstruktør, båtmekaniker og litt innen eiendom. I fjor kjøpte jeg min egen leilighet. Så det har jo gått veldig bra med meg, og jeg havnet ikke på gata slik bestefar trodde, sier Christine.

– Mange vil kanskje tro at det er onkelen din og Frp du vil markere avstand til?

– Det er det ikke. Jeg stemmer Frp selv, sier 23-åringen.

Følg Dagsavisen på Facebook og Twitter!

– De kaller meg «torsken»

– Hvordan har folk reagert på navnebyttet?

– De fleste tror det er tull, men at det er kult gjort. Onkel Christian synes det er morsomt. Nå kaller de meg bare «torsken»!

– Tror du at du vil bytte tilbake?

– Nei, ikke til Tybring-Gjedde. Jeg angrer jo litt på at jeg ikke valgte Tybring-Hai. Så i så fall blir det til Hai.

Les også: Oslo Frp vil ha alle asylsøkere på lukket mottak